RO Jurnalul Oficial al Uniunii Europene C 199/24

Publicarea unei cereri de modificare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2009/C 199/11

Prezenta publicare conferă dreptul de opoziție la cererea de modificare în temeiul articolului 7 din Regulamentul (CE) nr. 510/2006 al Consiliului. Declarațiile de opoziție trebuie să parvină Comisiei în termen de șase luni de la data prezentei publicări.

CERERE DE MODIFICARE

REGULAMENTUL (CE) NR. 510/2006 AL CONSILIULUI

Cerere de modificare în conformitate cu articolul 9

„GRANA PADANO”

NR. CE: IT-PDO-0217-0011-26.07.2006

IGP ( ) DOP ( X )

1. Rubrica din caietul de sarcini care face obiectul modificării:

—  Denumirea produsului — Descrierea produsului — Aria geografică — Dovada originii — Metoda de obținere —  Legătură — Etichetare — Cerințe naționale — Altele (a se preciza)

2. Tipul modificării (modificărilor):

—  Modificarea documentului unic sau a fișei-rezumat — Modificarea caietului de sarcini pentru DOP sau IGP înregistrată, pentru care nu s-a publicat niciun document unic sau rezumat —  Modificarea caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificarea temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări):

3.1. Descrierea produsului:

Definiția „semigras” se elimină și se înlocuiește cu expresia „produs […] din lapte […] semidegresat prin separare naturală” (articolul 1 din caietul de sarcini):

în conformitate cu legislația în vigoare, brânza poate fi definită „semigrasă” atunci când materia grasă reprezintă mai puțin de 35 % din substanța uscată, iar Grana Padano are un conținut mediu de grăsime de 40-42 % din materia uscată, drept care utilizarea adjectivului „semigras” putea induce în eroare consumatorul.

Se înlocuiește termenul „fabricat”, care face referire la producția mecanizată și industrială, cu termenul „produs”, mai neutru și lipsit de astfel de conotații și, prin urmare, mai adecvat (articolul 1 din caietul de sarcini).

Descrierea laptelui se completează cu adjectivul „crud” (articolul 1 din caietul de sarcini): faptul că laptele trebuie să fie „crud” constituie un element esențial pentru păstrarea legăturii cu teritoriul și, prin urmare, a fost introdus în mod explicit termenul „crud” pentru a înlătura ambiguitățile care, în trecut, au generat dispute legate de interpretare – continuate chiar și în sălile tribunalelor – privind posibilitatea tratării termice a laptelui (tratamente neprevăzute în caietul de sarcini aprobat, de altfel).

Se elimină formularea „rezistența la maturare: de la 1 an la 2 ani” (articolul 2 din caietul de sarcini). Această eliminare se datorează faptului că formularea în cauză risca să creeze confuzie în privința perioadei minime de maturare după care produsul putea fi comercializat în mod legitim sub denumirea de origine protejată Grana Padano (nouă luni împlinite). În plus, formularea în cauză risca să penalizeze acele brânzeturi care pot depăși limita celor doi ani, și care prezintă, deci, caracteristicile prevăzute de caietul de sarcini sau poate chiar superioare, dar care, paradoxal, puteau fi declasate din cauza formulării sus-menționate.

Se introduce specificarea „este exclusă în mod expres orice colorare artificială” (articolul 2 din caietul de sarcini): introducerea specifică a acestei interdicții are drept scop înlăturarea dubiilor care apăreau în practică privind posibilitatea de a colora roțile în mod artificial.

Se face referire în mod explicit la raportul grăsime/cazeină în cazan [articolul 5 din caietul de sarcini, alineatul (5)]: „… raportul grăsime/cazeină în cazan să fie cuprins între 0,80 și 1,05. În cazul Trentingrana, raportul grăsime/cazeină al laptelui din cazan nu trebuie să depășească 1,15”. Această specificare a fost introdusă deoarece raportul grăsime/cazeină constituie singurul parametru fiabil care arată conținutul de materie grasă în produsul finit.

3.2. Aria geografică:

Actuala formulare legată de delimitarea ariei geografice (articolul 3 din caietul de sarcini) constituie, în esență, o actualizare a textului prezentat inițial care se referă la noile provincii care au fost create în cadrul teritoriului administrativ al altor provincii cuprinse deja în teritoriul de producție.

Aria de producție a fost extinsă prin introducerea a 5 comune care aparțin provinciei autonome Bolzano: Anterivo, Trodena, Lauregno, Proves, Senale-San Felice. Deși fac parte, din punct de vedere administrativ, din teritoriul provinciei Bolzano, cele 5 comune menționate mai sus aparțin, din punct de vedere orografic, văilor din provincia Trento, mai exact Val di Fiemme (Anterivo și Trodena) și Val di Non (Lauregno, Proves, Senale-San Felice) și se învecinează, evident, cu teritoriul provinciei Trento. De fapt, comunele care aparțin în prezent provinciei autonome Bolzano s-au aflat, până în 1948, într-un context teritorial (se menționează, drept exemplu, Magnifica Comunità di Fiemme Cavalese) în care agregatele economice vizate nu erau împărțite în funcție de încadrarea în limitele administrative ale provinciilor autonome Trento și Bolzano.

Trebuie specificat că suprafața totală a celor 5 comune sus-menționate este de aproape 92 km2, deci extinderea teritoriului este absolut nesemnificativă în comparație cu suprafața ariei de producție a „Grana Padano” DOP deja recunoscută, care cuprinde 5 regiuni.

3.3. Dovada originii:

Se introduc parametri analitici care permit garantarea originii produsului prin intermediul unor analize specifice, care permit monitorizarea caracteristicilor deosebite ale „Grana Padano” DOP.

Mai exact, au fost introduse următoarele perioade [articolul 2 alineatele (2), (3) și (5)]:

„Compoziția aminoacidică specifică brânzei Grana Padano DOP este cea prezentată la Consorzio per la Tutela del Formaggio Grana Padano și la Ministero delle Politiche Agricole, Alimentari e Forestali și stabilită cu ajutorul cromatografiei prin schimb ionic cu determinare fotometrică post-coloană cu ninhidrină”;

„Compoziția izotopică specifică brânzei Grana Padano DOP este cea prezentată la Consorzio per la Tutela del Formaggio Grana Padano și la Ministero delle Politiche Agricole, Alimentari e Forestali și stabilită cu ajutorul metodelor de spectrometrie de masă cu raport izotopic (IRMS)”;

„Conținutul de lizozimă al produsului finit – în cazul în care este utilizat la producerea brânzei – măsurat prin cromatografie de lichide cu fază inversă și detectare prin fluorescență trebuie să corespundă cu cantitatea declarată și verificată în procesul de producție a brânzei”.

Mai precis, datorită analizării raporturilor izotopilor stabili ai bioelementelor și analizelor privind macro și microelementele, a fost creată o bancă de date care definește și caracterizează Grana Padano și care permite, așadar, – prin compararea datelor sus-menționate rezultate în urma analizelor efectuate asupra unor eșantioane de produs – să se stabilească dacă produsul în cauză provine sau nu din aria de origine și dacă prezintă sau nu caracteristicile specifice deosebite ale brânzei identificate prin numărul de înregistrare pe care ambalatorul declară că a utilizat-o pentru a produce eșantionul de brânză rasă în cauză.

Datorită rezultatelor încrucișate ale analizelor referitoare la izotopi, la aminoacizi și la conținutul de lizozimă se creează un mecanism care permite garantarea cu certitudine a originii produsului Grana Padano DOP.

Se introduce prevederea referitoare la adoptarea unui trasor microbiologic [articolul 2 alineatul (4) din caietul de sarcini]: „Brânza Grana Padano DOP conține microorganisme ale laptelui care funcționează ca un sistem anticontrafacere și deci sunt utilizate ca detector, fiind adăugate în laptele din cazan în procesul de producție al brânzei. Acest trasor deține caracteristicile calitative și cantitative prezentate la Ministero delle Politiche Agricole, Alimentari e Forestali și cunoscute de către Consorzio per la Tutela del Formaggio Grana Padano pentru a garanta autenticitatea brânzei Grana Padano DOP. Microorganismul utilizat ca trasor, care se găsește întotdeauna printre cele prezente deja în flora bacteriană a laptelui, este modificat periodic pentru a evita ca, pe termen lung, subiecți externi, care nu produc Grana Padano DOP, să uzurpe produsul introducând același trasor”.

În practică, a fost prevăzută introducerea în laptele din cazan, în timpul procesului de producție a brânzei, a unei anumite cantități de microorganisme deja prezente în flora bacteriană a laptelui destinat producției de „Grana Padano” DOP. Aceste bacterii lactice sunt dezactivate și deci nu se pot reproduce, neputând denatura caracteristicile chimico-fizice și organoleptice ale produsului. Este vorba despre un sistem de identificare, și deci anticontrafacere, al brânzei „Grana Padano” DOP care marchează brânza prin intermediul unor detectori biologici naturali izolați din flora prezentă în mod normal în laptele destinat producție de brânză Grana Padano DOP.

Verificarea ulterioară a prezenței trasorului în cauză în produsul finit, în cantitățile cunoscute și preconizate, permite confirmarea autenticității brânzei analizate, deoarece poate evidenția cu certitudine eventualele amestecuri cu brânzeturi diferite de Grana Padano DOP în procente mai scăzute de 5 %, amestecarea însăși devenind astfel neconvenabilă.

Având în vedere faptul că deja în dosarul inițial al „Grana Padano” care a dus la recunoașterea denumirii se prevedea utilizarea unor „bacterii” în procesul de producție și că este vorba, oricum, despre componente deja prezente în mod natural în laptele destinat producției de „Grana Padano”, este evident că modificarea solicitată nu reprezintă o schimbare a metodelor de producție existente, dar permite obținerea unor avantaje relevante în ceea ce privește trasabilitatea și garantarea autenticității produsului.

Obligația sus-menționată de a adăuga „trasorul” în laptele din cazan este repetată, din motive legate de claritate, și în cadrul metodei de obținere [articolul 5 alineatul (9) din caietul de sarcini]: „Cu excepția Trentingrana, este obligatorie adăugarea în laptele din fiecare cazan a trasorului (prevăzut la articolul 2) pus la dispoziție de Consorzio per la Tutela del Formaggio Grana Padano pentru toți producătorii care îl solicită, pentru a garanta autenticitatea brânzei Grana Padano DOP”.

Se introduce menționarea parametrului analitic al fosfatazei alcaline în brânză (articolul 5: „Este supusă expertizării, după împlinirea a opt luni de la punerea în formă, doar brânza care prezintă o valoare a fosfatazei alcaline în partea de pastă situată la un centimetru sub coajă prelevată la jumătatea înălțimii marginii exterioare, măsurată prin metoda fluorimetrică, și compatibilă, oricum, cu utilizarea laptelui crud și care respectă, de asemenea, toți parametrii prevăzuți de caietul de sarcini actual la articolul 2”). Această completare era necesară deoarece fosfataza alcalină este, deocamdată, singurul element care poate dovedi utilizarea laptelui crud în procesul de producție a brânzei.

Se menționează supraimprimarea marcajelor sau înălbirea brânzei care nu îndeplinește condițiile pentru a primi marca Grana Padano (articolul 5: „… sau va determina ștergerea marcajelor de origine imprimate de benzi, prin supraimprimare sau albire în cazul în care produsul nu prezintă caracteristicile prevăzute la articolul 2”). Și în acest caz, este vorba despre o simplă specificare a activităților succesive operațiunii de expertizare a brânzei cu scopul de a verifica respectarea parametrilor prevăzuți în caietul de sarcini pentru atribuirea sau refuzarea DOP. De fapt, deoarece marcarea se efectuează la început, în cazul în care, la sfârșitul perioadei de maturare, organismul de control constată că produsul nu îndeplinește cerințele care permit utilizarea denumirii, este necesară eliminarea de pe roți a marcajelor de identificare a DOP. Eliminarea marcajelor de identificare se efectuează prin supraimprimarea sau înălbirea roților.

3.4. Metodă de obținere:

Pentru tipul de produs „ras” se prevede utilizarea fărâmelor rezultate din tăierea și ambalarea „Grana Padano” [articolul 2 alineatul (6): „Cu respectarea limitelor și condițiilor specificate la articolul 7, pentru producția de Grana Padano ras este permisă totuși utilizarea fărâmelor rezultate din tăierea și ambalarea Grana Padano în bucăți cu greutăți variabile și/sau greutate fixă, blocuri mici, cuburi mici, bucățele etc.”], cu condiția ca acestea să fie trasabile și să se cunoască în mod cert originea produsului (conform prevederilor articolului 7 penultimul alineat din caietul de sarcini: „Limite și condiții privind utilizarea fărâmelor de Grana Padano DOP pentru producția de Grana Padano ras”). Această prevedere era necesară deoarece neutilizarea fărâmelor formate inevitabil și firesc în momentul porționării roții de „Grana Padano” DOP era antieconomică și penalizantă pentru producători.

La articolul 4 se introduce descrierea alimentației vacilor de lapte. S-a considerat oportună descrierea mai precisă și exactă a acesteia. Cu scopul îmbunătățirii aspectelor calitative ale brânzei „Grana Padano” DOP, alimentației i-au fost aplicate criterii mai stricte, rezultate în urma observării empirice și verificărilor efectuate privind compatibilitatea cu producția de brânză a laptelui destinat producției de „Grana Padano” DOP.

Se stabilește temperatura de conservare a laptelui (articolul 5, al doilea alineat: „Temperatura laptelui crud, conservat la grajduri și transportat, trebuie să fie de cel puțin 8 °C”). Limita precizată este justificată de faptul că, la temperaturi mai scăzute de 8 °C, fracția β a cazeinei se solubilizează, îngreunând coagularea și scurgerea brânzei și afectând inevitabil calitatea produsului finit.

Limita maximă pentru utilizarea lizozimei este stabilită la 2,5 g/100 kg de lapte [articolul 5 alineatul 8: „Este admisă utilizarea lizozimei, cu excepția Trentingrana, până la o limită maximă de 2,5 g/100 kg de lapte”]. Utilizarea lizozimei era prevăzută deja în dosarul care a permis recunoașterea, dar până acum nu fusese stabilită nicio valoare maximă. Experiența dobândită a permis constatarea faptului că depășirea cantităților de lizozimă indicate nu prezintă niciun avantaj suplimentar în vederea limitării fermentărilor gazogene generate de Clostridium tyrobutyrricum.

Evident, este exclusă utilizarea lizozimei pentru Trentingrana deoarece, în acest caz, vacile de lapte nu sunt alimentate cu nutreț însilozat, drept care nu este necesar să se recurgă la lizozimă.

3.5. Etichetare:

Se precizează asimilarea cu brânza rasă în adevăratul sens al cuvântului a tuturor tipurilor și calibrelor de produs lipsit de margine externă [articolul 7 alineatul (2)] și, care, prin urmare, nu mai pot fi recunoscute.

Imediat după intrarea în vigoare a actului legislativ care reglementa utilizarea denumirii Grana Padano pentru tipul de produs „ras”, a devenit evident faptul că riscurile legate de acest produs erau și sunt întru totul analoge celor legate de brânza rasă, dată fiind lipsa marcajelor de origine și deci imposibilitatea de a identifica produsul.

Se introduce utilizarea etichetei de cazeină (articolul 8: „Acțiunea de identificare a originii prin intermediul benzilor de ștanțare este completată prin aplicarea unei etichete de cazeină cu inscripția «Grana Padano», anul de producție și un cod alfanumeric care identifică în mod univoc fiecare roată în parte …”) cu scopul de a garanta o tot mai bună și exactă trasabilitate a produsului, cu avantaje privind verificarea calității produsului și pentru a oferi garanții consumatorului.

Se introduc mențiunile „Riserva” (rezervă) și „Oltre 16 mesi” (peste 16 luni) (articolul 8). Includerea acestor specificații pe etichetă are scopul de a furniza agenților economici și consumatorilor indicații precise privind maturarea produsului (așa-zisa „segmentare”). Studiile de piață efectuate în rândul consumatorilor au evidențiat această exigență. Această modificare este justificată, așadar, de necesitatea de a oferi agenților economici și mai ales consumatorilor o informație cât mai clară și completă: dacă perioada de maturare este mai lungă, „Grana Padano” va avea, evident, caracteristici organoleptice oarecum diferite de cele ale produsului mai puțin maturat; există datoria de a evidenția această diferență și de a justifica prețul diferit, permițând consumatorului să ia decizii informate atunci când achiziționează produsul.

Trebuie subliniat faptul că „Oltre 16 mesi” este o categorie care se referă la produsul ambalat, dar categoria „Riserva” presupune aplicarea unui marcaj la cald în aria de producție și doar pe brânza care nu a ieșit niciodată din aria de producție, având în vedere că, în conformitate cu caietul de sarcini, pentru a i se putea aplica marca, produsul trebuie supus unui control.

3.6. Cerințe naționale:

Se renunță la derogarea prevăzută la articolul 9 al Decretului Președintelui Republicii D.P.R. nr. 54/97 cu privire la conținutul de germeni (bacterii) și de celule somatice [articolul 4 alineatul (1): „cu excepția laptelui produs în zona Trentingrana, nu se aplică derogările prevăzute de legislația sanitară în vigoare referitoare la conținutul total de bacterii și conținutul de celule somatice”].

Această modificare reprezintă un obiectiv important în cadrul procesului de îmbunătățire constantă a nivelului calitativ al brânzei Grana Padano. De altfel, se știe foarte bine că, pentru a obține o brânză de calitate excelentă, materia primă utilizată trebuie să fie de cea mai bună calitate.

Modificarea propusă nu se referă la brânza cu marcaj Trentingrana, deoarece se ține cont de particularitățile acestei brânze, recunoscute și confirmate prin D.P.R. din 26 ianuarie 1987: în acest caz (și doar în acest caz) se menține derogarea, dat fiind că valoarea în cauză este dificil de obținut în zona Trentingrana și având în vedere importanța socioeconomică a acestei producții în zona respectivă.

3.7. Altele:

În legătură cu caracteristicile „Grana Padano” DOP la momentul introducerii pe piață, a fost introdusă o precizare utilă atunci când se efectuează controlul, și anume: greutatea trebuie „înțeleasă ca făcând referire la greutatea medie a întregului lot supus expertizării, cu o toleranță de 2,5 % dintr-o roată, cu condiția ca roțile care beneficiază de această toleranță să facă parte dintr-un întreg lot care se încadrează în parametrii sus-menționați” (articolul 2 din caietul de sarcini).

Având în vedere că se produc peste 4 milioane de roți de „Grana Padano” anual și având în vedere, de asemenea, dimensiunile roților, este cât se poate de evident că, dacă organismul de control ar trebui să cântărească fiecare roată, durata controlului ar crește anormal de mult, generând și costuri împovărătoare pentru producători.

Se specifică faptul că „Recoltarea laptelui trebuie să aibă loc în cel mult douăzeci și patru de ore de la primul muls” [articolul 4 alineatul (2)]. Formularea precedentă nu era suficient de clară.

Se introduce interdicția de a lucra pentru terți sau în chirie [articolul 5, alineatul (1)]. Această interdicție este impusă în principal de necesitatea unei mai bune trasabilități și de o răspundere mai mare care revine fiecărei unități producătoare de brânză.

Având în vedere beneficiile pe care le poate asigura acest sistem, ar părea cu adevărat absurdă zădărnicirea acestor eforturi considerabile, economice și nu numai, depuse în acest domeniu de consorțiu și de cercetătorii numiți de acesta și care au dus la instituirea unui sistem care poate oferi, în sfârșit, răspunsuri certe și credibile privind originea și proveniența efective ale produsului și materiei prime.

Se adaugă articolul 6, privind controalele, articol neinclus în dosarul care a permis recunoașterea.

DOCUMENT UNIC

REGULAMENTUL (CE) NR. 510/2006 AL CONSILIULUI

„GRANA PADANO”

NR. CE: IT-PDO-0217-0011-26.07.2006

IGP ( ) DOP ( X )

1. Denumire:

„Grana Padano”

2. Statul membru sau țara terță:

Italia

3. Descrierea produsului agricol sau alimentar:

3.1. Tip de produs (anexa II):

Clasa 1.3 – Brânzeturi

3.2. Descrierea produsului căruia i se aplică denumirea de la punctul 1:

Brânză tare, cu pastă fiartă și maturată lent, produsă pe toată durata anului și consumată ca atare sau pentru ras, produsă cu lapte crud semidegresat provenit de la vaci a căror alimentație de bază este formată din nutreț verde sau conservat și obținut din două mulsuri zilnice; este permisă prelucrarea laptelui obținut dintr-un singur muls sau din două mulsuri amestecate. Are formă cilindrică, marginea ușor convexă sau aproape dreaptă, fețe plane, ușor bordate.

Are un diametru de 35-45 cm și o înălțime a marginii de 18-25 cm, cu variații în funcție de condițiile tehnice de producție.

Greutatea: 24-40 kg; coaja: tare și fină, cu o grosime de 4-8 mm.

Pasta este tare, cu structură fin granulată, friabilă, cu fracționare radială și găurele abia vizibile. Materia grasă reprezintă cel puțin 32 % din substanța uscată. Coaja este de culoare închisă sau de un galben auriu natural, iar pasta este albă sau galben-pai. Pasta are o aromă parfumată și un gust delicat.

3.3. Materii prime (numai pentru produsele prelucrate):

Lapte de vită crud, zer fermentat natural, cheag de vițel.

Laptele provine de la vaci crescute în aria delimitată la punctul 4.

3.4. Hrană pentru animale (numai pentru produsele de origine animală):

Alimentația de bază a bovinelor de lapte este alcătuită din nutreț verde sau conservat și este oferită vacilor în lactație, animalelor care nu sunt în lactație, vițelelor de peste 7 luni și junincilor.

Alimentația vacilor de lapte se bazează pe utilizarea unor alimente obținute prin cultivare în cadrul exploatațiilor sau din teritoriul de producție al Grana Padano DOP.

În rația zilnică, cel puțin 50 % din substanța uscată trebuie să fie nutreț cu un raport de nutreț/furaje, față de substanța uscată, de cel puțin 1.

Cel puțin 75 % din substanța uscată a nutrețului din rația zilnică trebuie să provină din alimente produse pe teritoriul de producție a laptelui.

Alimentele autorizate sunt enumerate într-o listă pozitivă, care cuprinde:

— nutreț: nutreț proaspăt, fân, paie, nutreț însilozat (neacceptate pentru producția tipului Trentingrana);

— materii prime pentru furaje, grupate pe categorii, acceptate pentru completarea nutrețului: cereale și derivatele lor, semințe oleaginoase și derivatele lor, tuberculi și rădăcini și produsele lor, nutreț deshidratat, produse derivate ale industriei zahărului, semințe de leguminoase, grăsimi, minerale, aditivi.

3.5. Etape specifice ale producției care trebuie să aibă loc în zona geografică identificată:

Etapele de producție și de maturare trebuie să se desfășoare în aria de producție delimitată la punctul 4.

3.6. Norme specifice privind felierea, răzuirea, ambalarea etc.:

Operațiunile de radere și ambalarea ulterioară trebuie efectuate în aria de producție delimitată la punctul 4, deoarece brânza rasă proaspătă este un produs foarte sensibil, iar păstrarea caracteristicilor sale organoleptice presupune ambalarea imediată în condiții prin care să se evite uscarea produsului; de altfel, ambalarea imediată într-un ambalaj pe care este aplicată denumirea de origine poate garanta mai bine autenticitatea produsului ras care, prin natura sa, este mai dificil de identificat decât o roată întreagă de brânză pe care sunt vizibile marcajele (astfel cum o confirmă și hotărârea Curții de Justiție din 20 mai 2003).

Fărâmele produse la tăierea și ambalarea „Grana Padano” DOP în bucăți cu greutate variabilă și/sau fixă, blocuri mici, cuburi mici, bucățele etc. pot fi utilizate pentru producția de „Grana Padano” ras doar în următoarele condiții: este respectat procentul maxim de coajă de 18 %; este garantată întotdeauna trasabilitatea roților întregi de „Grana Padano” DOP de la care provin fărâmele; în cazul în care sunt utilizate în alte moduri și/sau sunt transferate dintr-o unitate de producție în alta, fărâmele trebuie să rămână separate în funcție de numărul de înregistrare și luna de producție; transferul fărâmelor este permis doar în cadrul aceleiași întreprinderi sau în cadrul aceluiași grup de întreprinderi și doar în interiorul ariei de origine. Este, deci, interzisă comercializarea fărâmelor destinate producției de „Grana Padano” ras.

3.7. Norme specifice privind etichetarea:

Marcajul oficial care atestă îndeplinirea cerințelor care permit utilizarea în mod legitim a denumirii de origine protejată Grana Padano și care trebuie, așadar, să apară atât pe roțile întregi, cât și pe toate ambalajele de brânză Grana Padano DOP în porții și ras este constituit dintr-un desen rombic și cuvintele „Grana” și „Padano” litere de tipar majuscule. În colțurile superior și inferior ale rombului cu vârfuri rotunjite sunt scrise inițialele „G”, respectiv „P”.

Benzile de ștanțare care imprimă la rece marca de origine pe roți în momentul formării sunt alcătuite dintr-o serie de forme rombice punctate care conțin în interior, alternativ, cuvintele „Grana” și „Padano” și poartă datele de identificare a unității de producție și codul de identificare a lunii și anului de producție.

Este permisă utilizarea benzilor de ștanțare specifice prevăzute pentru tipul de brânză Trentingrana, alcătuite dintr-un șir de forme rombice punctate traversate de cuvântul „Trentino”, doar pentru Grana Padano DOP produs în provincia autonomă Trento și cu condiția ca pentru producție să fie utilizat lapte provenit de la vaci hrănite cu nutrețuri din care sunt excluse pe toată durata anului nutrețurile însilozate de orice gen. În partea centrală, printre formele stilizate ale unor munți, se citește cuvântul „Trentino” scris normal și răsturnat și inversat.

Acțiunea de identificare a originii prin intermediul benzilor de ștanțare este completată prin aplicarea unei etichete de cazeină cu inscripția „Grana Padano”, anul de producție și un cod alfanumeric care identifică în mod univoc fiecare roată în parte.

Brânza „Grana Padano” maturată timp de cel puțin 20 de luni de la formare în cadrul ariei de producție poate fi identificată ca Riserva. Apartenența la categoria „Grana Padano” Riserva este confirmată de un al doilea marcaj la cald aplicat pe marginea roților la solicitarea agenților economici prin aceleași metode prevăzute pentru aplicarea mărcii DOP. Respectivul marcaj este constituit dintr-un cerc traversat în mijloc de cuvântul „Riserva”. În partea superioară a cercului sunt scrise cuvântul „Oltre” (peste) și numărul „20”, iar în partea inferioară este scris cuvântul „Mesi” (luni).

În ceea ce privește produsul ambalat, sunt prevăzute următoarele categorii de produs suplimentare: „Grana Padano” Oltre 16 Mesi și „Grana Padano” Riserva.

Pe ambalajele care conțin brânză încadrată la categoria „Grana Padano” Oltre 16 Mesi, logoul Grana Padano este completat de specificația „Oltre 16 Mesi”, pe un singur rând între două linii paralele.

Pe ambalajele care conțin brânză încadrată în categoria „Grana Padano” Riserva, pe lângă logoul Grana Padano apare și reproducerea marcajului la cald Riserva.

4. Delimitarea succintă a ariei geografice:

Aria de producție și de radere a Grana Padano DOP este teritoriul provinciilor Alessandria, Asti, Biella, Cuneo, Novara, Torino, Verbania, Vercelli, Bergamo, Brescia, Como, Cremona, Lecco, Lodi, Mantova la stânga de fluviul Pad, Milano, Monza, Pavia, Sondrio, Varese, Trento, Padova, Rovigo, Treviso, Veneția, Verona, Vicenza, Bologna la dreapta de râul Reno, Ferrara, Forlì Cesena, Piacenza, Ravenna și Rimini, și, de asemenea, al următoarelor comune din provincia Bolzano: Anterivo, Lauregno, Proves, Senale-S. Felice și Trodena.

5. Legătura cu aria geografică:

5.1. Specificitatea ariei geografice:

Aria de producție a „Grana Padano” DOP coincide în mare parte cu regiunea câmpiei fluviului Pad, caracterizată de terenuri inundabile, aluvionare, fluvioglaciare, plane, bogate în ape, printre cele mai fertile din lume și printre cele mai adecvate pentru producția de nutreț.

În mod deosebit, aceste caracteristici pedologice, asociate cu microclima specifică zonei, favorizează producția de porumb, care reprezintă cea mai importantă bază pentru nutrețul oferit vacilor care dau laptele destinat producției de „Grana Padano” DOP, deoarece poate constitui până la 50 % din substanța uscată ingerată.

Activitatea de reabilitare și irigare din zona câmpiei fluviului Pad desfășurată începând cu secolul XI a constituit premisa dezvoltării locale a creșterii bovinelor. Prin urmare, disponibilitatea unor cantități semnificative de lapte, care depășea cu mult cererea zilnică a populației rurale, a stimulat și a făcut necesară transformarea laptelui într-o brânză care se putea păstra. Chiar și în prezent, ampla disponibilitate a nutrețurilor locale, mai ales a porumbului, legată de ampla disponibilitate a apei, constituie un element fundamental pentru continuarea activității de creștere a bovinelor și a disponibilității laptelui care rezultă din aceasta.

5.2. Specificitatea produsului:

Specificitatea Grana Padano DOP este determinată de următoarele elemente:

— dimensiunea și greutatea roții;

— caracteristica morfologică deosebită a pastei, legată de tehnica de producție, caracterizată de o textură granulară, care generează tipica friabilitate;

— culoarea albă sau galben-pai a pastei, cu gust delicat și aromă parfumată, datorate mai ales utilizării ample a porumbului ceros în alimentația bovinelor;

— conținutul de apă și grăsime în mare similar conținutului de proteine;

— nivelul ridicat de descompunere naturală a proteinelor în peptone, peptide și aminoacizi liberi;

— rezistența la maturare prelungită, chiar și peste 20 de luni.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Legătura cauzală dintre Grana Padano DOP și aria sa de origine se datorează următoarelor elemente:

— potențialul de irigare ridicat al câmpiei fluviului Pad și disponibilitatea nutrețurilor, printre care mai ales porumbul ceros, de care se leagă caracteristicile specifice precum culoarea albă sau galben-pai, gustul și aroma pastei evidențiate la punctul 5.2. Într-adevăr, utilizarea nutrețului însilozat de porumb – sau porumb ceros – are drept consecință directă aportul în dietă al unor compuși cromatici, precum carotene, antocieni, clorofilă, în proporție inferioară celei derivate din alimentația pe bază de fân de diverse tipuri sau esențe de nutrețuri verzi. Aceasta este, de fapt, o consecință directă a fazei de însilozare;

— utilizarea laptelui crud, având drept consecință aportul în procesul de producție al unor bacterii lactice tipice pentru acest teritoriu;

— utilizarea zerului fermentat natural, care creează o legătură microbiologică neîntreruptă cu aria de producție. Laptele care devine zer, și deci zer fermentat, pe de o parte constituie, de fapt, inelul de legătură care leagă operațiunile de producție cu aria de producție, iar pe de altă parte garantează aportul continuu și constant de bacterii lactice tipice ariei de origine, cărora li se datorează principalele caracteristici specifice brânzei Grana Padano DOP.

Legătura cauzală dintre caracteristicile produsului și zona sa de origine se datorează, în plus, și „brânzarului”, care are întotdeauna o importanță centrală și fundamentală în producția de Grana Padano DOP.

Chiar și în prezent, transformarea laptelui în „Grana Padano” DOP este încredințată brânzarilor, nu tehnicienilor sau oamenilor de știință.

Trimitere la publicarea caietului de sarcini:

Administrația a inițiat procedura națională de opoziție pentru propunerea de modificare a denumirii de origine protejată „Grana Padano”.

Textul consolidat al caietului de sarcini poate fi consultat

— la următoarea adresă web: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg sau